ועדת הפנים ואיכות הסביבה, כנסת 16, פרוטוקול מספר 266, 2004-07-25 10:15

יורי שטרן: שלום לכולם, אני מתכבד לפתוח את ישיבת הוועדה.

יורי שטרן: אני מצער על האיחור, בגלל השתתפותי בעצרת נגד תוכנית ספדי, תוכנית הרחבת ירושלים מערבה והרס הסביבה הטבעית.

יורי שטרן: הגשנו התנגדויות למועצה הארצית.

יורי שטרן: חבר הכנסת יגאל יאסינוב גם היה באותה הפגנה, ואנחנו איחרנו בגללה.

יורי שטרן: אני מקווה שזו סיבה טובה.

יורי שטרן: דבר שני – אני רוצה להגיד תודה ולברך את יושב ראש הכנסת על כך שמצא לנכון להצטרף אלינו לישיבה.

יורי שטרן: הישיבה באה כתוצאה משתי בקשות משני הצדדים.

יורי שטרן: , זה אומר שאנחנו, ככנסת, ממלאים את לתפקידנו נכון אם גם ראש העיר וגם ראש האופוזיציה פנו, באמצעות חברי כנסת, וביקשו לכנס את הוועדה ולהיכנס לסכסוך הזה, שהוא מצד אחד סכסוך ספציפי בתוך העיר – קרית אונו, ומצד שני יש לזה משמעות גדולה יותר.

יורי שטרן: אני אציין את המשמעות הזו, לפני שנתחיל בדיון עצמו.

יורי שטרן: השלטון המקומי במדינת ישראל עובר משבר קשה מכל המשברים שהיו אי פעם, והיו משברים קשים.

יורי שטרן: מה שקורה היום הוא קריסה טוטלית של כל המערכת הכספית והתכנונית, כל מה שהיה בסיס לקיומן של הרשויות, ובמקביל קורה פה מהלך בתחום השלטוני.

יורי שטרן: המהלך הזה, שהוא לא מהבחירות האחרונות, אלא נמשך כבר שנים רבות, הוא היחלשותן של המפלגות הגדולות בשלטון המקומי, היווצרות רשימות קטנות ורבות, וכתוצאה מכך – פסיפס מאד מוזר במועצות המקומיות, שמגיע עד למניעת יכולת של ראשי ערים לשלוט בעירם.

יורי שטרן: אני לא קובע שזה בדיוק מה שקורה בקרית אונו, אבל היות ואנחנו עדים להליך של הקמת מועצות לעומתיות, בהרבה מאד ערים ולטרפוד של תפקוד הרשויות, דווקא בתקופה הקשה הזו, כשכל דבר שאפשר להעמיד בצד – צריך להעמיד בצד ולהתרכז בשיקומן של הרשויות.

יורי שטרן: אנחנו, בוועדה, לאחרונה, בדיון על כמה חוקים טובים שהיו מחזקים את מעמדם של חברי המועצות, מעמדם של סגני ראשי ערים, של יושבי ראש מועצות, שינינו את הקצב וההתייחסות, וחלק מהחוקים האלה הפסקנו לקדם.

יורי שטרן: חלק מהם שינינו, בגלל שראינו בהם, בקונסטלציה של היום, עוד גורם שמגביר את אי היציבות.

יורי שטרן: לכן אמרנו שהאחריות הציבורית שלנו דורשת מאתנו להיות זהירים מאי פעם בכל מה שנוגע ליצירת זעזועים נוספים במערכת השלטון המקומי.

יורי שטרן: לכן יש משמעות לדיון של היום הרבה מעבר לסיפור הספציפי של אחת הערים שאנו אוהבים אותה, ושנמצאת במרכז הארץ, ומקווים שהיא תהיה עיר לתפארת, ויש לה את כל הנתונים להיות כזו.

יורי שטרן: היא כבר היתה מקום חריג מבחינת עריכת הבחירות – הם היו מוקדמות שם, והיום שוב זה לא מתייצב.

דוד אזולאי: מי יוזם הדיון, אדוני היושב ראש?

יורי שטרן: פנו אלי גם בשם ראש העיר וגם בשם האופוזיציה וביקשו דיון.

יורי שטרן: אמרתי שאם שני הצדדים מבקשים, מן הראוי לקיים דיון.

ראובן ריבלין: אדוני היושב ראש, רבותיי חברי הכנסת, אורחים נכבדים.

ראובן ריבלין: אני ביקשתי להשתתף בתחילת הישיבה של היום מהטעם שיש לראות בישיבה הזו מעין זעיר אנפין, מיקרו קוסמוס של בעיה שמגיעה אלי ללשכה מכל קצוות הארץ- אם היה מדובר בתחילה באופקים, בבית שאן, אם היה מדובר בערבה, בסכנין, בחולון, בקרית אונו – כל אותם מקומות שבהם ראש המועצה נתקל באופן המקסימלי של המשבר במועצה לעומתית ובאופן המינימלי של המשבר – במועצה שמסרבת לאשר לו תקציב.

ראובן ריבלין: בזמנו הייתי בקשר עם אנשי משרד הפנים ואני רוצה להעלות על נס את מנכ"ל משרד הפנים, גדעון בר לב, שעושה מלאכתו נאמנה, ואני חושב שלעת הזו באת הגיע למחזותינו אדם בעל איכות יוצאת מן הכלל, אדם שאני מאמין באמונה שלמה ביושרו, הגינותו, ובעובדה שהוא מתכוון לא לנהגו איפה ואיפה בין מועצה למועצה, בגלל סיבות שאינן ענייניות.

ראובן ריבלין: אני מוכרח לומר שבעיקר המקרים מדובר במצב שבו נדרש ראש מועצה, שבדרך כלל, בכל המועצות שאני דיברתי בהן, הוא ראש מועצה חדש, למעט בחולון – אשר קיבל לידיו, ואולי נבחר בעיקר בגלל מחדלי קודמיו, מחדלים אשר הביאו את המועצה לעברי פי פחת, ולמעשה – היא נמצאת, אם היתה אזרח מן השורה, במצב של פשיטת רגל, שהוא מוות אזרחי.

ראובן ריבלין: הדרישה החד משמעית של משרד הפנים, של שר הפנים ושל המערכת כולה, היא שלא ניכנס בשום פנים ואופן למצב שבו אנחנו נתמודד עם חביות שאין להן תחתית.

ראובן ריבלין: לכן המגמה גם באה לידי ביטוי באותה חקיקה שנתקבלה על ידי הכנסת בהתנגדות חריפה של המועצות המקומיות שסגן יושב הראש שלה יושב כאן אתנו.

ראובן ריבלין: התנגדות חריפה שבסופו של דבר הוכרעה.

דוד אזולאי: לא בהתנגדות.

דוד אזולאי: על אפם ועל חמתם זה עבר.

ראובן ריבלין: אפשר לומר כך.

ראובן ריבלין: כל אחד יכול להגדיר אחרת.

ראובן ריבלין: הוא התקבל.

ראובן ריבלין: אנחנו גם ניסחנו חוק, תחת מחאתו של חבר הכנסת אזולאי, שבו אנו יוצרים אבסורד אפשרי.

ראובן ריבלין: החוק מדבר על כך שבמידה ותוכנית ההבראה אינה מאושרת, הרי שיכול לשר הפנים לפטר את המועצה ואת ראש העיר, או אחד מהם.

ראובן ריבלין: הדבר בא לידי ביטוי במצב שבו מגיש ראש מועצה, בניגוד לעמדתה של המועצה, תוכנית הבראה, בהנחיית משרד הפנים ובהוראת משרד הפנים ותחת האיום החוקי והמוסרי של משרד הפנים, שאם לא תתקיים התוכנית כפי שהנחה משרד הפנים, הרי שמשרד הפנים לא יושיט יד לעזרה לאותה מועצה.

ראובן ריבלין: ראש המועצה, מתוך ידיעה של כל הפרטים והחבות המוטלת עליו, מאמץ את תוכנית ההבראה, אשר מתקבלת על דעתו ועל דעת משרד הפנים, אם לא בעצה אחת, אחרי דיונים רבים ופעמים רבות על פי הנחיות ודירקטיבות שהוא מקבל מהמשרד, והוא מביא אותה בפני המועצה, והיא לא מאשרת אותה.

ראובן ריבלין: זאת אומרת, מועצה לעומתית אינה מאשרת תוכנית הבראה שאותה מגיש ראש העיר, ראש המועצה, והוא מקבל ממשרד הפנים איום האומר כך: במידה ולא תאושר התוכנית הרי אנו נפטר את המועצה וגם אותך.

ראובן ריבלין: האיום הוא איום שווה ומקביל למועצה, ומקביל לראש המועצה.

ראובן ריבלין: אינני בקיא ואינני מתמצא בפרטים של הנושא שנמצא כאן.

ראובן ריבלין: הייתי רק רוצה שתקבלו הבהרות ממשרד הפנים שכאשר ראש מועצה מקיים את המצווה עליו, והוא פועל אך אינו יכול להתמודד, מסיבות כאלה ואחרות – פעמים רבות סיבות מוצדקות של פיטורי אנשים שרוב המפרנסים באותו אזור הם מתפרנסים על ידי המועצה.

ראובן ריבלין: מדוע כך יהיה המצב כאשר נכפית תוכנית על ראש מועצה, או הוא מקבל בלית ברירה תוכנית כואבת ביותר?

ראובן ריבלין: מדוע יהיה גורלו כגורל המועצה עצמה?

ראובן ריבלין: כמובן שאינני יודע מה המצב כרגע בקרית אונו.

ראובן ריבלין: אינני נכנס לפרטים, זה דבר שאתם תצטרכו לדון עליו.

ראובן ריבלין: אבל אני מבקש שנציגי משרד הפנים הנמצאים כאן איתנו יתנו בפירוש איזושהי הבהרה האומרת שלא תהיה איזושהי איפה ואיפה בין מועצה למועצה, בגלל סיבות שאינן ממין העניין.

דוד אזולאי: אדוני יושב הראש – שאלה.

דוד אזולאי: בכל זאת, הרי כולנו יודעים שהדבר הזה עבר בחקיקה מסיבית בכנסת.

דוד אזולאי: מה אדוני מציע לעשות, כרגע?

דוד אזולאי: יש בעיה.

ראובן ריבלין: אנחנו, כחברי כנסת, מצווים בראש ובראשונה לכבד את החוקים שאנחנו הוצאנו, גם אם הם בניגוד לדעתנו.

ראובן ריבלין: אני חושב על איזושהי החלטה שיכולה להתקבל בכנסת, שאני אלבש שק ואשים אפר על ראשי בעניינים לאומיים.

ראובן ריבלין: ובכל זאת אכבד כל החלטה.

ראובן ריבלין: יחד עם זה, חברי הכנסת, שלא כמו השרים אינם מצווים לעמוד בתנאי החוק, אלא הם יכולים לנסות לשנות אותו.

ראובן ריבלין: אם, למשל, המצב הוא כזה שחברי הכנסת חושבים שהגיעה העת לשנות חוק – יגישו הצעת חוק פרטית.

דוד אזולאי: אבל אדוני יודע ששינוי חקיקה, כרגע, הוא לא רלבנטי.

ראובן ריבלין: הואיל ונקלעתי פה למצב שאני יכול להשתתף בישיבה עם אחד מחברי הכנסת הבכירים עם תנועת ש"ס, המנהלת כרגע משא ומתן – אני קטונתי.

ראובן ריבלין: אני מציע שאדוני ישאל את השאלה הזו במשא ומתן הקואליציוני, לא אותי.

ראובן ריבלין: אני מבקש לציין לפרוטוקול ולהבהיר בפניכם – אינני מתייחס לנושא הספציפי שאתם דנים בו.

ראובן ריבלין: תדונו בו לגופו של עניין.

ראובן ריבלין: אני רק מבקש שמשרד הפנים, שמנכ"לו עומד לנסות לעזור לרשויות המקומיות הרוצות לעזור לעצמן, לתת להן את כל הסיוע, ובלבד שלא יהיה מצב, חלילה, שבו תהיה איפה ואיפה בין מועצה למועצה בגלל שיקולים שהם זרים.

ראובן ריבלין: תודה לכם.

יורי שטרן: יש חברי כנסת שביקשו לדבר, יש לנו נציגים של משרד הפנים ושל מרכז השלטון המקומי.

יורי שטרן: נשמע בקצרה את הצדדים ואחר כך נפתח את הדיון.

יוסי נשרי: אני ראש עירית קרית אונו.

יוסי נשרי: אני מודה לך על הכינוס, מודה לחברים שבאו, ולכבוד יושב ראש הכנסת שעזב, לצערי, את הישיבה.

יוסי נשרי: אני רוצה להתחבר לסוף דבריו.

יוסי נשרי: עירית קרית אונו, מאז נכנסתי לתפקיד, והפגישות הראשונות שלי עם משרד הפנים והבנתי מה חשיבות תוכנית ההבראה לתושבי קרית אונו – לקחתי על עצמי את המשימה הלא נעימה, אבל את ההחלטתיות לבצע אותה הלכה למעשה.

יוסי נשרי: זו תוכנית שאושרה בקרית אונו בשנת 2002 על ידי מועצת העיר.

יוסי נשרי: היא לא יושמה, ולכן המלאכה היתה החלטית מבחינתי, לבצע אותה.

יוסי נשרי: היום, אחרי תקופה של שנה וחודשיים אני יכול לומר לכם שבאמצע יוני 2004 קיבלנו אישור ממשרד הפנים, מהמלווה שהיתה לנו, טלי וינטר, שאכן ביצענו את תוכנית ההבראה הלכה למעשה.

יוסי נשרי: גם בשבוע שעבר, לשמחתי, קיבלנו את ה- 2.5 מיליון שקל הראשונים של תוכנית ההבראה, מה שמאשר את הביצוע הלכה למעשה.

יוסי נשרי: אני רוצה לנטרל את הנושא הפוליטי הפנימי, את ההתנצחויות האלה והאחרות.

יוסי נשרי: מה שחשוב הוא השורה התחתונה: העיריה, בראשותי, לקחה על עצמה משימה קשה מאד להבריא אותה, להביא אותה למצב של התקדמות כלכלית.

יוסי נשרי: הצלחנו להוריד את הגירעון בצורה משמעותית.

יוסי נשרי: לכן יש כאן נציגים שליוו אותנו מבחינה מקצועית.

יוסי נשרי: יש פה אנשים שליוו אותנו מבחינה מקצועית – גם ציון, גם זיצר, עורך הדין מוטי בר לב שהיה בתחילת הדרך – ישנם פה אנשים שבאו לעשות עבודה מקצועית, שלא הכרתי אותם בעבר אבל שמעתי על יכולתם ולכן צירפתי אותם לצוות, על מנת שבסופו של דבר נביא את התוצאות.

יוסי נשרי: משרד הפנים אישר את תוכנית ההבראה, רק לא יכולנו לאשרר אותה במסגרת המועצה, בגלל היות המועצה לעומתית, והסחבת שנוצרת כתוצאה מזה.

יוסי נשרי: למרות הכל, משרד הפנים אישר את התוכנית בעצם העובדה שגם קיבלתי מכתב מרות יוסף, שלא נמצאת פה, לצערי.

יוסי נשרי: ביקשתי שגם טלי וינטר, שליוותה אותנו, תהיה.

יוסי נשרי: היו לנו שלושה מלווים: דן תנחומה, איציק בלט ובסוף – טלי וינטר.

יורי שטרן: מה המצב היום, סטטוטורית?

יוסי נשרי: אנחנו ביצענו, וכמו שאמרתי – בשבוע שעבר קיבלנו את ה- 2.5 מיליון שקל הראשונים.

יוסי נשרי: אנחנו אמורים לקבל עוד 2.5 מיליון ועוד 2.5 מיליון – כתוצאה מתוכנית ההתייעלות.

יוסי נשרי: מהמערכת יצאו כ- 60 עובדים, מה שנתן לנו חיסכון של כ- 7.5 מיליון שקל.

יוסי נשרי: עשינו חיסכון נוסף בפעולות, ויש פה אנשים מקצועיים נוספים שליוו אותנו והם יכולים לתת לך דגשים נוספים מה אכן עשינו.

יוסי נשרי: לא קיצצנו רק בשכר, אלא עשינו גם קיצוצים בפעולות.

יוסי נשרי: אנחנו, לשמחתי, גם מקבלים הרבה כסף מהנושא של פיתוח העיר.

יוסי נשרי: יש לנו למעלה מ- 18 מיליון שקל היום, כסף שקיבלנו גם ממנהל מקרקעי ישראל וגם מאותם יזמים שישנם.

יוסי נשרי: זאת אומרת – לנושא של פיתוח העיר, אנחנו נמצאים בכמעט 18 מיליון שקל בבנק.

יוסי נשרי: יש לנו דרך החברה הכלכלית שלנו עוד 12 או 13 מיליון שקל.

יוסי נשרי: אולי זה קצת ירד, כתוצאה מהפיתוח.

יוסי נשרי: עירית קרית אונו נמצאת בתנופת פיתוח אדירה, מה שנותן לנו אפשרות לצאת מהמבוך הכלכלי להבראה מוחלטת.

יוסי נשרי: כבר בסוף השנה הזו אנחנו אמורים להגיע מגירעון של כמעט 19 מיליון בשנת 2002 לגירעון של כ- 5 מיליון שקל, מה שאומר דרשני.

יוסי נשרי: אני מבקש שאנשי המקצוע שליוו אותנו יתנו סקירה מה הם אכן עשו, בפועל, מעבר לעימות הפוליטי.

אהוד יתום: כמה אחוזי משלמי ארנונה יש?

יעקב זיצר: גביית הארנונה בקרית אונו היא של 85-90%.

יוסי נשרי: היתה ירידה בשנת 2002, ועליה ב- 2003.

יעקב זיצר: אני רואה חשבון.

יעקב זיצר: אני יועץ לעיריה מזה הרבה שנים.

יעקב זיצר: לשאלה שנשאלתי – הארנונה, בקרית אונו, מושתתת בעיקר על מגורים.

יעקב זיצר: לכן סך כל נפח ההכנסות שלה מאד נמוך.

יעקב זיצר: היא נותנת הנחות ארנונה גבוהות יחסית עקב תקנות, ועומדת בשיעור גבייה יחסית גבוה בין הרשויות שגובות את שיעור הארנונה הגבוה ביותר.

יורי שטרן: השיעור הגבוה בין הרשויות?

יעקב זיצר: אני מבקר בהרבה רשויות.

יעקב זיצר: אני יכול להעיד על קרית אונו שהיא מגיעה לאחד השיעורים הגבוהים בגבייה.

יעקב זיצר: מתוך שנה שלמה, ב- 2003, החיוב היה 53, הנחות – 11.

יעקב זיצר: נשאר לגבות כ- 41 מיליון.

יעקב זיצר: גבו – 37 שהם 90%.

יורי שטרן: יש כאן נציגים מהאופוזיציה?

ישראל גל: אני.

ישראל גל: לדעתי אנחנו בכלל סוטים מהדיון.

רוני בר-און: מטעם איזו רשימה אתה?

ישראל גל: מטעם רשימת ק"א המזוהה עם מפלגת העבודה, מהאופוזיציה.

ישראל גל: הייתי ממלא מקום והייתי בשלטון הקודם.

ישראל גל: אני לא רוצה להתייחס למה שאמר יושב ראש הכנסת מכיוון שלדעתי הוא לא בדק את הנושא בכלל- מה היה לפני ומה היה אחרי.

ישראל גל: תוכנית ההתייעלות הזו, שאנו מדברים עליה, אושרה בתקופתנו, ואגב – ראש העיר התנגד לה בזמנו, כשהוא היה באופוזיציה.

רוני בר-און: למה הציבור לא בחר בכם?

ישראל גל: צריך לשאול את הציבור.

ישראל גל: הנקודה העקרונית פה היא אופן התנהלות המועצה.

ישראל גל: זה הוויכוח המשמעותי.

ישראל גל: אנחנו ביקשנו לאשר תקציב עם שינויים.

ישראל גל: התקציב הגיע לפה, אלינו, בפעם הראשונה בפברואר, ואחר כך באפריל, וחוזר היום ללא שום שינוי.

ישראל גל: השאלה היא האם אתם, כחברי כנסת, תסכימו שכל פעם תבקשו לעשות שינויים בתקציב ויציעו לכם את אותו תקציב.

ישראל גל: איזו סמכות זו בכלל שלא מתייחסים לדעת המועצה?

ישראל גל: תכף אני אציג את תוכנית ההבראה.

ישראל גל: איתי גרין יציג גם את כל התוכנית וכל אופן ניהול העיריה.

ישראל גל: ניהול העיריה מתנהל באופן שוטף בהתעלמות מחברי המועצה, בהתעלמות מדרישות חברי המועצה, וכך גם נושא התקציב.

ישראל גל: איתי גרין הביא לכאן מצגת - - -

יורי שטרן: סליחה, אין לנו זמן לזה.

ישראל גל: היא באורך של 5 דקות.

יורי שטרן: כל מה שיש במצגת אפשר להגיד במילים.

ישראל גל: ראש העיר זומן לשימוע על ידי מרבית חברי המועצה, לפי החוק.

ישראל גל: הנושא הזה גם כן נעלם מעינינו.

ישראל גל: אם כתוב בפקודה שיש פיזור – נאמר בה גם, מקדמת דנא, שאפשר לזמן את ראש המועצה לשימוע בפני מועצת העיר, על כל המעשים האלה, שלא רוצים לשמוע אותם עכשיו.

ישראל גל: עדיין זה נדחה.

ישראל גל: ב- 29 לחודש צריך להיות שימוע.

דוד אזולאי: איפה השימוע?

ישראל גל: במועצת העיר, קרית אונו.

ישראל גל: זה צריך להתבצע, על פי חוק.

ישראל גל: אני מבקש שיתנו לנו לפתוח את התקציב לפי סעיפים, ושנוכל לבוא ולשנות סעיפים.

ישראל גל: לא יכול להיות שיש סעיפים שמחוץ לתוכנית ההתייעלות, שגדלו במאות אחוזים: יועצים אישיים, ייעוץ משפטי, נושא של לשכה – במאות אחוזים.

רוני בר-און: אתה רוצה לקדם את העניין?

רוני בר-און: כמה הצעות לשינוי הגשתם?

ישראל גל: 30 הצעות.

רוני בר-און: יש לכם 3 הצעות שאתם יכולים להציע היום, שאם הם יתקבלו - - -

ישראל גל: לא.

יורי שטרן: סליחה, אתה לא מעביר זכות דיבור.

יורי שטרן: ראש העיר, כפי שאני מבין, ביקש מאתנו להתכנס בשביל לסייע לו לקדם את תוכנית ההבראה ולמנוע מצב שבגלל התיקו הפוליטי בתוך העיריה התוכנית לא תרוץ, העיריה תתפזר, והעיר, שנכנסה למסלול ההבראה, תידרדר שוב למערכת הבחירות ולכל מה שנובע מכך.

יורי שטרן: זו בקשתו של ראש העיר, אם אני מפרש את זה נכון.

יוסי נשרי: נכון.

יורי שטרן: אני מבקש מכם לדעת מה אתם רוצים מאתנו, כוועדת כנסת.

איתי גרין: אני סגן ראש העיר.

רוני בר-און: מטעם מי?

איתי גרין: מטעם "שינוי".

יורי שטרן: אתה גם היום סגן ראש העיר או שהתפטרת?

איתי גרין: פוטרתי מסמכויותיי ונשארתי סגן ראש עיר.

איתי גרין: נשללו סמכויותיי.

מאיר פרוש: על מה הוא סגן אם אין לו סמכויות?

יורי שטרן: הוא סגן לעומתי.

איתי גרין: ברשות יושב הראש אני מבקש להציג את העובדות, כדי שיהיה לנו רקע, ולא נדבר באוויר.

יורי שטרן: אני שואל קודם כל את השאלה הסופית: אתם ביקשתם דיון.

איתי גרין: מה אנחנו רוצים?

איתי גרין: – אנחנו מבקשים שוועדת הפנים של הכנסת תצליח לעשות את מה שחברי מועצת העיר לא הצליחו, ותושבי העיר לא הצליחו: לגרום לכך שראש העיר יפעל לפי חוק.

איתי גרין: אנחנו ציפינו הבוקר, כשעלינו לירושלים, שנקבל את הגיבוי של חברי הכנסת לכך שראש העיר יפעל על פי חוק.

איתי גרין: לכן הכנו מצגת.

יורי שטרן: מה זה, מבחינתכם, לפעול לפי החוק?

איתי גרין: ב- 1 באפריל היו בחירות בקרית אונו.

איתי גרין: נבחר ראש עיר א פוליטי, שהתגלה כפוליטי מאד.

איתי גרין: במאי, 2003 - - -

אהוד יתום: אדוני היושב ראש, הוא פוליטי, או פוליטי מי ש - - ?

אהוד יתום: מי פוליטי, בדיוק?

איתי גרין: תקשיבו לעובדות: במאי הוקמה קואליציה של 12 חברי מועצה מתוך 17, עם סגן אחד בשכר, כאשר אפשר למנות שניים.

איתי גרין: בפברואר נשללו הסמכויות שלי ואז הקואליציה כורסמה מעצמה, והפכה לקואליציה שבמקום 12 חברים יש בה היום 12 חברי אופוזיציה.

איתי גרין: זה אומר משהו.

איתי גרין: אתם לא יכולים להתעלם מהעובדה הזו.

איתי גרין: יש שני סעיפי חוק שכרגע צריכים להיות לנגד עיני חברי הכנסת הנכבדים.

איתי גרין: האחד זה סעיף 206 החדש, שתוקן ב- 7 בינואר, בחוק ההסדרים.

איתי גרין: הוא קובע שאם למועצה אין תקציב, המועצה הולכת הביתה, ושר הפנים רשאי גם להוליך את ראש העיר הביתה.

איתי גרין: באמצע יש ועדה קרואה לתקופה לא מוגבלת, ויכולים להקדים בחירות.

איתי גרין: זה סעיף אחד.

איתי גרין: הדבר שני – יש סעיף 22 לחוק ראש הרשות וסגניו, שקובע שראש הרשות חייב, על פי חוק, לא על פי שיקול דעת, לזמן את מועצת העיר לשימוע.

איתי גרין: שהוא יבוא וישטח את טענותיו ותגובותיו למול טענות חברי מועצת העיר.

איתי גרין: אנחנו ביקשנו בחודש שעבר לזמן את ראש העיר לשימוע ולשמוע את תגובתו ל- 19 נושאים של התנהלות בלתי חוקית, של חשד לעבירות על החוק, של מנהל לא תקין.

איתי גרין: לדברים האלה – ראש העיר מעכב את הדיון.

איתי גרין: למה?

איתי גרין: – בגלל אותו סעיף 206 שתוקן שנותן כוח בידי ראש העיר.

איתי גרין: הרי אם יפזרו את מועצת העיר, נותנים פרס לראש עיר שיש חשד נגדו על עבירות חוקיות.

איתי גרין: עם כל הכבוד, הנושא זה לא רק תקציב.

איתי גרין: הלכנו נגדו לבית משפט.

איתי גרין: יש נושאים נוספים.

יוסי נשרי: תחדד על מה הלכתם לבית המשפט.

יוסי נשרי: כשהעברתי כסף למועצה הדתית הוא הלך לבית המשפט.

קריאות: - -

אהוד יתום: תכבדו את המקום שבו אתם נמצאים, מה זה הדבר הזה?

אהוד יתום: חוצפה.

איתי גרין: כמו שאמרתי: יש שתי רגליים.

איתי גרין: האחת היא התנהלות בלתי הולמת, בלתי תקינה, לראש רשות, והשניה – נושא התקציב.

איתי גרין: לעניין התקציב, תוכנית ההבראה הוסתרה מחברי המועצה במשך שנה.

איתי גרין: היה גידול בהוצאות ייעוץ משפטי – גידול של פי שלושה.

איתי גרין: היה גידול בהוצאות לשכת ראש העיר, גם – פי שלושה, אי התאמת תקציב ליעדים, שכירת יועצי תדמית, יועצים פוליטיים ויועצים משפטיים ללא סעיף תקציבי, בניגוד לסעיף 140 וסעיף 190 לפקודת העיריות.

דוד אזולאי: אני חושש שכל הדיון הזה מיותר פה.

דוד אזולאי: אנחנו לא דנים בקרית אונו.

דוד אזולאי: אנחנו צריכים לדון בעיקרון ולא בעניין הזה.

קריאות: - - -

איתי גרין: לעניין התקציב – ראש העיר עושה פיליבסטר במועצת העיר ולא מביא את התקציב עם התיקונים.

איתי גרין: אני לא מעלה על דעתי שיהיה פה חבר כנסת אחד שיסכים לתת גיבוי לראש עיר שעובר על החוק.

איתי גרין: סעיף 206 קובע שמועצת העיר תדון בתקציב, בשינויים.

איתי גרין: כמו שיש לכם זכות, כאשר אתם מאשרים את תקציב המדינה, להגיש הסתייגויות, ודנים עד שעות הבוקר המוקדמות – זכות מועצת העיר, לפי סעיף 206 לפקודת העיריות לתת תיקונים.

יורי שטרן: מה שאתה אומר נכון או לא, אנחנו לא יכולים פה לשפוט.

יורי שטרן: אם זה נכון, יש מערכות שבאמצעותן מוכיחים את זה.

יורי שטרן: יש את בית המשפט, ושמענו שפניתם אליו.

יורי שטרן: בקשר למה פניתם?

איתי גרין: בנושא אחר.

איתי גרין: בנושא חשש להעברת כספים בלתי חוקית.

איתי גרין: אני לא יכול לפנות בכל פעם לבית המשפט.

איתי גרין: אני מצפה שאם עלה פה נושא ומרבית חברי מועצת העיר נמצאים פה, סביב לשולחן, זה ציבור של תושבים.

איתי גרין: צריך לבוא ולתת לנו גיבוי בחיוב ראש העיר לעבוד על פי חוק.

איתי גרין: אני לא מעלה על דעתי שוועדת הפנים תיתן גיבוי לראש עיר שעובר על פקודת העיריות – סעיף אחרי סעיף, ובמצגת,

איתי גרין: שנמצאת לפניכם, כתוב בדיוק על איזה סעיף הוא עובר, בחוק.

איתי גרין: אני ביקשתי את הדיון כאן ביום ראשון, מסיבה מאד פשוטה.

איתי גרין: השקף האחרון מדבר על עבירות על החוק, וכדאי שתיראו אותו.

איתי גרין: נושא אחד זה נושא התקציב.

איתי גרין: הבקשה שלנו, ההצעה שלנו היא כזו: חברי ועדת הפנים ואיכות הסביבה קוראים לראש עירית קרית אונו להביא עד סוף יולי 2004 - - -

רוני בר-און: זו הצעת החלטה?

איתי גרין: ראש העיר בא וביקש מכם לקבל גיבוי לזה שלא תהיה לו מועצת עיר.

איתי גרין: זה כמו שראש הממשלה יבוא ויבקש גיבוי לכך שלא יהיו לו חברי כנסת.

ישראל גל: אתם רוצים לדעת מה אנחנו מבקשים, או שזה לא מעניין אתכם?

איתי גרין: אם זה לא מעניין אתכם – נלך.

ישראל גל: - לעצום עיניים.

איתי גרין: - -עבירות על החוק.

איתי גרין: לא יכול להיות שתעצמו עיניים.

יורי שטרן: אנחנו פה לא בית משפט.

יורי שטרן: אנחנו גם לא היועצים המשפטיים, לא של העיריה ולא של משרד הפנים.

יורי שטרן: יש לך אינסטנציות - -

רוני בר-און: מה אנחנו עושים פה?

רוני בר-און: את המלחמות שלכם תנהלו בבית.

רוני בר-און: יש לך חשדות?

רוני בר-און: – לך למשטרה.

קריאות: - - -

יורי שטרן: אנחנו לא יכולים לדרוש מראש העיר לקיים או לא לקיים.

יורי שטרן: בשביל זה יש - -אני מבקש מכם להבין את המסגרת הזו.

יורי שטרן: אנחנו פה לא בית משפט, ואנחנו גם לא הפקחים והמבקרים הפנימיים של משרד הפנים.

יורי שטרן: לא גופים שיש להם סמכות להיכנס לוויכוחים כאלה, לגופם, ולבדוק מי צודק ומי לא.

יורי שטרן: בשביל זה יש בתי משפט, משרד פנים, ומייד גם נשמע את משרד הפנים.

יורי שטרן: העניין פה הוא יותר כללי, ובזה אנחנו מסוגלים לדון .

איתי גרין: אם תיתן לי דקה – אנחנו מכירים את הסמכויות - -

יורי שטרן: יש פה גופים, ולא חסר – שיכולים לבדוק לגופן את הטענות שלכם, וגם להתייחס.

יורי שטרן: אני אפילו לא מדבר על בתי משפט.

יורי שטרן: יש לכם במסגרת משרד הפנים מספיק כלים.

איתי גרין: משרד הפנים לא מגיב 5 חודשים.

יורי שטרן: אז אנחנו נבקש ממשרד הפנים לזרז את הבדיקה.

דוד אזולאי: יושב ראש הכנסת שיבח את המנכ"ל.

דוד אזולאי: עכשיו אנחנו שומעים שהוא מתעלם מכם.

קריאות: - - - הממונה על המחוז.

דוד אזולאי: יושב ראש הכנסת שיבח את המנכ"ל ואני מצטרף לתשבוחות שלו.

דוד אזולאי: עכשיו שומעים שהוא מתעלם מהפניות.

יורי שטרן: מה שאנחנו רואים פה זה שני מהלכים שלא צריכים להפריע אחד לשני.

יורי שטרן: מהלך אחד – שכל העיר צריכה להיות מעונינת בו, זה קידום תוכנית ההבראה.

רוני בר-און: תוכנית ההבראה אושרה כבר.

רוני בר-און: אין עם זה בעיה.

יורי שטרן: הדבר השני הוא כל מיני הסתייגויות וכל מיני תביעות שלכם, שיש לזה גופים שמוסמכים לדון, ואנחנו יכולים, אולי, לסייע לכם בכך שנבקש מהם התייחסות.

רוני בר-און: אני רוצה להציע לכם הצעה, והיא הצעה אובייקטיבית ככל שניתן.

רוני בר-און: תשפטו אותה על פניה ולא מכוח המפלגה שממנה אני בא.

רוני בר-און: גם אם כולם ירצו לתת לכם פה את מה שאתם רוצים, לקיים את הדיון וכל הטענות שלכם פה על ההפרות, ועל מה שאתם קוראים "מנהל לא תקין", על כך שלא שומעים להסתייגויות שלכם בעניין התקציב- הוועדה הזו לא יכולה לעשות את זה, לא מוסמכת ולא רוצה.

רוני בר-און: מכל שלושת הסיבות האלה, גם כשכל אחת עומדת לעצמה, חבל לכם על הזמן, וחבל לראש העיר על הזמן.

רוני בר-און: אנחנו לא נהיה שופטים בסכסוך בין הכוחות.

רוני בר-און: מה שאני מציע, אדוני היושב ראש- עומס הטיעון הזה, וחוסר האמון שנוצר בין הקואליציה והאופוזיציה על כל ההרכבות והשינויים שחלו בה, בין ראש העיר לבין סגניו – זה מהלך שצריך גישור.

רוני בר-און: אני מציע שוועדת הפנים ואיכות הסביבה תמליץ בפני ראש העיר ובפני האופוזיציה על מגשר, שיכול להיות ראש עיר לשעבר, יכול להיות עורך דין שמתמצא בעניינים האלה, יכול להיות כל מי שתראו לנכון.

רוני בר-און: ילכו ויעשו את שיעורי הבית.

רוני בר-און: בינתיים, כל המהלכים הדרסטיים שנועדו להוריד ראשים כאלה ואחרים – יוסרו.

רוני בר-און: אם הדברים יסתדרו בגישור - - -

אהוד יתום: - - הם רוצים לפטר את ראש העיר מייד.

אהוד יתום: אין זמן - - -

רוני בר-און: כשהולכים לגישור, לא ממשיכים בשום צעדים שמתקדמים אתם עד לתהליך הגישור.

רוני בר-און: כל ההליכים נעצרים.

רוני בר-און: אז יהיה מצב שנמצא דרך גם לסדר את זה במסגרת החוק.

רוני בר-און: זו ההצעה שלי, אחרת תהיה פה בוקה ומבולקה, צעקות בין הצדדים, וכל אחד יאחוז בכל תאוותו, ואף אחד לא יצא מפה עם כל תאוותו.

יורי שטרן: גישתי היא דומה.

יורי שטרן: אנחנו דיברנו בדרך עם חבר הכנסת יאסינוב שזה הפתרון היחידי.

אהוד יתום: ראו מה קורה פה – עוד לא יבשה הדיו מהצעתו של חבר הכנסת בר-און וכבר שמענו תשובה שלילית.

אהוד יתום: הייתי מנכ"ל עיריה ואני יודע מה זו מועצה, ואני מעריץ את יוסי נשרי על כך שהוא יכול לנהל חברה' מתלהמים כל כך.

אהוד יתום: אם הם מתנהגים כאן בהתלהמות כזו, אני לא יודע כיצד הם יכולים להתנהג אצלך.

אהוד יתום: פשוט לא להאמין.

אהוד יתום: לא יאה ולא נאה.

אהוד יתום: ישב ראש העיר ודיבר.

אהוד יתום: לא שמעתי שום התייחסות עניינית.

יעקב צמח: - - -

יורי שטרן: אני מודה לחברים המוזמנים על כך שבאתם.

יורי שטרן: אני לא בטוח שכולכם תוכלו לדבר, אך מי שינסה לדבר מבלי לקבל זכות דיבור יהיה בחוץ.

אהוד יתום: הייתי בהרבה דיונים, במועצות, וגם בדיונים פה, ואצל חבר הכנסת רוני בר-און.

אהוד יתום: לא ראיתי התלהמות חסרת פרופורציות כפי שהצגתם פה.

אהוד יתום: בושה וחרפה להתנהגות שלכם.

אהוד יתום: אני אומר לכם בצורה הכי כנה.

אהוד יתום: פשוט מקומם.

אהוד יתום: לעצם העניין – תודה ליושב ראש הוועדה על כך שזימן את הדיון.

אהוד יתום: אני ביקשתי אותו.

אהוד יתום: אני שמעתי את מצוקתו של ראש העיר, וועדת הפנים היתה חייבת להתכנס על מנת לסייע במצוקות, מה עוד שהמצוקה שלו, כפי שהוא שידר אותה אלי, היתה מצוקה גם הסתמכה על ניירות, שחלקם נמצאים פה, ואני אנסה לקצר את הדברים.

אהוד יתום: לחברה' האלה וגם לראש העיר הכל ידוע.

אהוד יתום: דיבר ראש העיר על כמה וכמה דברים שאותם הוא עשה מאז הוא נבחר להיות ראש עיר.

אהוד יתום: לא שמעתי שום התייחסות ולא אחת לגבי הדברים שראש העיר העלה.

אהוד יתום: הוא דיבר על אישור משרד הפנים.

אהוד יתום: הוא דיבר על הפחתת הגירעון, הוא דיבר על פיטורי עובדים, על ירידה מ-19 מיליון ל- 5 מיליון, הוא דיבר על שיעור גבוה ביותר של ארנונה.

אהוד יתום: הוא דיבר על כך שנתקבלו כספים ממשרד הפנים, על טלי וינטר ועל אחרים.

אהוד יתום: לא שמעתי כל התייחסות.

אהוד יתום: ההתייחסות היחידה היא איך לא, למה לא ומדוע לא.

אהוד יתום: וכשמעלה חבר הכנסת רוני בר-און איזושהי הצעה, עוד בטרם הוא סיים אותה, היה כבר מישהו ששלל את הרעיון.

אהוד יתום: זה מלמד ואומר דרשני.

אהוד יתום: ראש העיר ביושרו והגינותו לא דיבר על אותם דברים שהחברה' האלה מדברים עליהם בנושא חוקיות ותקינות.

אהוד יתום: אני בהחלט חושב שרוני בר-און צודק:

אהוד יתום: אם יש דבר אחד קטן שהוא לא תקין, יש משטרה.

אהוד יתום: לכו למשטרה, תגישו תלונה, יחקרו אותו , והבעיה תיפתר בצורה כזו או אחרת, אבל מה ראש העיר עשה?

אהוד יתום: כשהיו עליו לחצים ואיומים לגבי מינוי פוליטי, במקרה זה – של יועצת משפטית, הוא פנה למזוז.

אהוד יתום: כך צריך לנהוג.

קריאה: אדוני מתבלבל - -

אהוד יתום: אדוני לא מתבלבל.

אהוד יתום: אם יש לכם בעיה חוקית – לכו למשטרה.

אהוד יתום: אם יש בעיה של מנהל תקין – לכו למשטרה.

אהוד יתום: אל תבואו לוועדת הפנים כאשר העניין הזה הוא פלילי.

אהוד יתום: תבואו לוועדת הפנים ותתייחסו לתוכנית ההבראה של ראש העיר, ולאותם פרמטרים עליהם הוא דיבר.

אהוד יתום: האם זה נכון או לא נכון שהוא עשה את הדברים?

אהוד יתום: הריח שעולה באפי, דרך החיישנים שלי, הוא ריח של בעיה מוניציפלית שהפכה להיות בעיה פוליטית.

אהוד יתום: אם ראש העיר מקבל מכתב איום, כביכול, על מצב שבו עשויים לפזר לו את המועצה וגם לפטר אותו, וזה כרוך בחבילה אחת של הפסקת פעילותו של סגן ראש עיר מ "שינוי", ו "שינוי" ביקשו ממשרד הפנים להושיט יד לרשויות שעושות פעולות אמיתיות על מנת לטייב את כל מה שקשור ביניהם, במקום לטפח ולעודד – מה שהם עושים הם רק מדכאים, זה אומר דרשני.

אהוד יתום: אני חושב שההצעה של רוני בר-און היא בהחלט מתקבלת על הדעת, וצריך לקיים אותה.

יורי שטרן: היא במקרה גם על מפלגתית, כי דיברתי עליה גם עם יגאל יאסינוב, שזה הכיוון בפתרון הבעיות האלה.

יורי שטרן: אין שום דרך: או בתי משפט והמשטרה, או מערכת בדיקה פנימית של משרד הפנים, או גישור.

יורי שטרן: מה שאנחנו רוצים לראות זה מניעת קריסה של ערים.

יורי שטרן: ולכן, אם המהלך שלכם יביא לכך שהמועצה תתפזר ותהיינה שוב בחירות, אני רואה את תפקידנו למנוע חזרה לתסריט הזה, שנה אחרי בחירות שהיו.

לאה נס: אולי אפשר שמשרד הפנים יתייחס?

יורי שטרן: אני רוצה שדני וקנין, ממלא מקום המרכז לשלטון מקומי יגיד כמה מלים, וכן נציג משרד הפנים.

דני וקנין: אני מודה שאינני מכיר את חברי מועצת העיר של קרית אונו.

דני וקנין: הספקתי להכיר את ראש העיר, וכל מה שאני אומר, מהניסיון שלי משנת 1983 בשירות הציבורי בעירי, בית שמש: אני רוצה לבקש מכם, מכל הצדדים: ראש העיר, הסגן שנלקחו סמכויותיו – אנא, האמינו לי בכנות גמורה.

דני וקנין: באתי לומר לכם שהעיר שאתם גרים בה, קרית אונו, זקוקה לכל הכוחות – גם שלכם, וגם של ראש העיר.

דני וקנין: אני לא גר בקרית אונו, אבל אין לי צל של ספק שלפעמים שוכחים את העיקר.

דני וקנין: בסופו של דבר אף אחד לא יחליף אתכם כהנהגה, ואל תנסו כרגע לקצר תהליכים.

דני וקנין: מספיק עשו ממשלות ישראל טעויות שאין כדוגמתן.

דני וקנין: במשך 56 שנות קיום המדינה כיהנו 29 ממשלות.

דני וקנין: 2 בלבד מילאו את ימיהן.

דני וקנין: אתם יודעים מה המשמעות?

דני וקנין: לא נותנים לאדם ללמוד את התפקיד, וכבר יש בחירות.

דני וקנין: שתי ממשלות בלבד מילאו את ימיהן.

דני וקנין: יש חשיבות רבה לזמן.

דני וקנין: ראש עיר שמכהן שנה ושלושה חודשים, שנה וחצי, שנתיים – מניסיון של שנים טובות, האמינו לי שלוקח זמן להתמודד עם כל הקשיים.

דני וקנין: קחו רק דבר פשוט.

דני וקנין: אתם, בקרית אונו, בנויים מ- 8 סיעות.

דני וקנין: 3 סיעות עצמאיות, סיעת הליכוד, סיעת המפד"ל, "שינוי", "עבודה" ועוד.

דני וקנין: 8 סיעות.

דני וקנין: 17 חברי מועצת עיר.

דני וקנין: במה להתעסק, באחדות השורות?

דני וקנין: בתוכנית ההבראה?

דני וקנין: או להתעסק במיליון דברים אחרים?

דני וקנין: לראש עיר יש 5 מבקרים מהרגע שהוא נבחר.

דני וקנין: איך שהוא נבחר - - אני מבין שדבריי לא מוצאים חן בעיניך - - -

יעקב צמח: דמגוגיה בגרוש.

דני וקנין: תכבד אותי כשם שאני מכבד אותך.

דני וקנין: לראש עיר נבחר יש 5 מבקרים עם יום כניסתו למשרד.

דני וקנין: אם זה לא מספיק – חברי מועצת העיר, אתם יכולים ללכת בעוד מסלולים: לפנות למשטרה, ועוד.

דני וקנין: תעשו מה שנראה לכם.

דני וקנין: אני מציע לכם עצה חכמה – תקשיבו לעצתו של רוני בר-און.

דני וקנין: אני רוצה להוסיף להצעה שלו דבר קטן.

דני וקנין: מאחר והעיר צריכה להמשיך להתנהל, האחריות היא של כולכם.

דני וקנין: אף אחד מכם לא יופיע מחר, בפני ציבור, ויגיד – הדחתי ראש עיר.

דני וקנין: את זה שוכחים.

דני וקנין: אבל האם הקמתם או בניתם בניין אחד?

דני וקנין: בית ספר אחד?

דני וקנין: אם כן, יש לכם חותם.

דני וקנין: במלים אחרות: יש מגבלה בחוק, צריך לאשר תקציב.

דני וקנין: אני אומר לך, איתי גרין.

דני וקנין: תאמינו לי, לטובת העיר.

דני וקנין: משרד הפנים כבר אישר את תוכנית ההבראה.

דני וקנין: מה כלול בה?

דני וקנין: התקציב.

דני וקנין: לכן, תעשו את חצי הצעד הזה.

דני וקנין: האמינו לי, אני אהיה מוכן לבוא ולסייע למה שאמר רוני בר-און, בהתנדבות.

דני וקנין: בסך הכל אין צורך לכסות על שום דבר רע, אבל יש צורך לדעת שכל אחד זקוק לעזרתו של השני.

דני וקנין: אני מודה לכם מאד.

דני וקנין: תנסו את זה ותאמינו לי שהעיר תרוויח.

קובי שלום: אני עוזר מנכ"ל משרד הפנים - - -

יעקב צמח: כמה טלפונים קיבלת - - -?

יורי שטרן: חברים, שוב – לנו אין שום עניין להיכנס לכל התביעות הספציפיות שאתם מעלים.

יורי שטרן: שום עניין ושום סמכות.

יורי שטרן: מה שאנחנו רוצים לבדוק זה את היכולת לקיים את העיר ואת החוק.

יורי שטרן: אם אתם רוצים להגיע להתקדמות, הדרך הטובה ביותר היא לקחת את התביעות וההערות ולראות איך מקדמים אותם.

יורי שטרן: יש דברים שצריך לעשות אחרת, יש דברים שאתם לא צודקים, ודאי, ואיפה שאתם חושדים בפלילים, חלילה, כאן זה לא המקום לדון בזה.

יורי שטרן: בשביל זה יש משטרה.

מאיר פרוש: יש 2 סגני ראש עיר?

קובי שלום: יש אחד.

קובי שלום: תרשו לי לרגע לא להיכנס לשאלות קואליציוניות ושאלות פוליטיות, אלא לדבר רק ברובד המקצועי.

יורי שטרן: מקצועי וגם חוקי.

קובי שלום: כן, בוודאי.

קובי שלום: צריך לדבר על שני נושאים – אחד, על תוכנית ההבראה, והדבר השני – אל התקציב.

קובי שלום: תוכנית ההבראה של קרית אונו היא תוכנית הבראה לא חדשה.

קובי שלום: היא תוכנית הבראה שאושרה במשרד הפנים, העיריה עובדת לפיה, וכפי שמסר ראש העיר, בודקת תוכניות ההבראה מטעם משרד הפנים לפני כשבועיים אישרה, על פי בדיקת הרבעון האחרון, שהעיריה עמדה ביעדי תוכנית ההבראה לרבעון האחרון, ובגין העמידה הזו, לאחר טעות שהיתה בה עוכבו הכספים – לפני מספר ימים הועברו 2.5 מיליון שקלים.

קובי שלום: זה רובד אחד, וצריך לשים אותו בצד.

יורי שטרן: האם המעקב שלכם כולל גם מניעת פריצות בסעיפים החוץ תקציביים או מה שנטען פה, על ידי חברי המועצה?

קובי שלום: העמידה של העיריה ושל כל רשות מקומית בתוכנית ההבראה, כוללת 3 נושאים: קיצוץ בפעולות, העלאת הכנסות, עמידה בתקציב הרשות.

קובי שלום: השאלה השניה שצריך להתייחס אליה היא שאלת התקציב.

קובי שלום: על פי החוק, וחוק ההסדרים שהתקבל ב- 7 לינואר, רשות מקומית שלא אישרה את תקציבה עד תאריך 7.7.2004 מתקיים לגביה הדבר הבא: 1.

קובי שלום: אוטומטית – מועצת העיר מתפזרת 2.

קובי שלום: לשר הפנים יש את שיקול הדעת במשך 14 ימים האם לצרף לפיזור את ראש העיר, ואז למנות ועדה קרואה, או, לחילופין: להשאיר את ראש העיר על כנו ולמנות מועצה ממונה.

קריאה: מועצה ממונה או ועדה קרואה?

קובי שלום: יש שתי חלופות.

קובי שלום: קודם כל, המועצה מתפזרת, אוטומטית, ואז – מפה יש 14 ימים להחליט את הדבר הבא: האם ראש העיר מצטרף לפיזור, ואז – יש ועדה קרואה, או, לחילופין: ראש העיר נשאר בתפקידו - - -

אופיר פינס-פז: אבל הוא, כחבר מועצה, לא יכול להישאר - - קובי שלום: לא, לא – ואז, ממנים מתחתיו מועצה ממונה.

אופיר פינס-פז: זאת אומרת: במידה והוא נשאר כראש עיר שר הפנים ממנה ועדה ממונה.

אופיר פינס-פז: הוא לא חבר מועצה, בכל מקרה.

קובי שלום: לא.

קובי שלום: אנחנו, לגבי כל הרשויות המקומיות שנמצאות בתהליך הבראה הארכנו את מועד הגשת אישור התקציב עד ל- 31.7.

קובי שלום: מה שקורה בשבוע הקרוב, הוא הדבר הבא: יוצא מכתב לכל אותם 30 רשויות שעומדות על השולחן.

קובי שלום: עד ליום חמישי, ראשי הרשויות יתבקשו להגיש בקשה נוספת לארכה, כל אחד מסיבותיו הוא, כאשר השאלות צריכות להיות – מה תהיה הפגיעה בעיר במידה ולא יאושר תקציב, מה הסיבות שהביאו עד היום לכך, ואני יכול להגיד לכם שיש רשויות מקומיות שכבר 5 חודשים מנסות להעביר תקציב.

קובי שלום: פעם בשבוע מתקיימת ישיבת מועצה, ופעם בשבוע הם לא מצליחים.

קובי שלום: אז צריך גם לראות אם הבקשה לארכה היא סבירה.

קובי שלום: במידה ותוגש בקשה לארכה, נבחן אותה לגופה.

קובי שלום: במידה והיא לא תוגש, ב- 1.8 המועצה מתפזרת.

רוני בר-און: במידה והוועדה תחליט, בהסכמה, על מגשר – אתם תתנו ארכה נוספת?

קובי שלום: זה סיום דבריי.

רוני בריזון: תן לי להבין: המועצה מתפזרת, או - - ראש העיר?

קריאות: קודם כל- -

קובי שלום: הראשון זה אוטומטי.

קובי שלום: השני זה שיקול דעת.

קובי שלום: מי שיגיש בקשה עד יום חמישי, מהסיבות השונות שיוגשו, אחת מהסיבות יכולה להיות – להציע איזשהו מגשר, לפרק זמן של שבוע-שבועיים.

קובי שלום: אין שום מניעה.

יורי שטרן: יש לכם את המערכת הזו, של גישור?

קובי שלום: לא.

יורי שטרן: היו פה טענות קשות על כך שראש העיר לא ממלא את סעיפי החוק, מבחינת הבאת התקציב לדיון עם השינויים.

יורי שטרן: היו טענות לגבי מהלך הדיון בתקציב.

יורי שטרן: היו טענות שהזמינו את ראש העיר לשימוע במועצה והוא לא מתייצב –דברים שקשורים לביצוע סעיפי החוק.

יורי שטרן: האם אתם קיבלתם תלונות על כך?

קובי שלום: אני יודע דרך פניות שונות שמגיעות אלינו בידיעה שפונים למחוז.

יעקב צמח: תביט אלי בעיניים – אלייך לא פנו?

יורי שטרן: עוד מילה אחת – ואתה יוצא.

קובי שלום: מטרת הדיון, כמו שאנחנו יודעים, זו שאלת התקציב, וזו בעצם השאלה שמעניינת את כולם.

קובי שלום: מאחר וחרב הפיזור עומדת על ראש כולם, זו היתה בהילות הדברים.

דוד אזולאי: מתי התאריך הקובע?

קובי שלום: נכון להיום 31.7.

קובי שלום: במידה והרשות תגיש בקשה, על דעת הוועדה, אני לא מניח שיש מניעה שלא להאריך.

קובי שלום: ניתן ארכה של שבוע – שבועיים.

קובי שלום: זה בעצם סיכומם של הדברים.

קובי שלום: אני חושב שליבת העניין זה אישור התקציב, וזו בעצם הסיבה לפיזור או לא לפיזור.

יורי שטרן: אני עדיין חוזר לשאלה הזו – באו חברי המועצה, וטוענים טענות לא פשוטות.

יורי שטרן: האם משרד הפנים הוא זה שנותן מענה, לפני הדיון המשפטי?

יורי שטרן: יש סעיפים בפקודת העיריות – האם אתם עוזרים לעיריה להתנהל כמו שצריך?

קובי שלום: אני בטוח שכן.

קובי שלום: לא לזה זומנו לפה, ולא בדקתי את כל הפניות של חברי המועצה.

קובי שלום: אני יכול להגיד במאמר מוסגר שאפשר לנטוע יער מכמות הניירות שנשלחת בסך הכל מחברי עיריה.

קובי שלום: קודם כל, ראוי היה - -עירית קרית אונו, אבל, אם היו מבקשים מאתנו, היינו עושים חיפוש של כל הפניות לראות איפה זה עומד.

קובי שלום: לא עשיתי את הדבר הזה, והתייחסתי לעניין התקציב.

יורי שטרן: יש פה הצעה פרקטית.

יורי שטרן: אם יהיה צורך בהמשך הדיון לאחר ההצעה- בבקשה.

יורי שטרן: רשמתי את כל מי שביקש זכות דיבור.

יורי שטרן: ההצעה היא כזו: לפרטי הסכסוך והוויכוח לא נוכל להיכנס.

יורי שטרן: הבנו שמוסכם על הצדדים שמר דב קהת - - -

יעקב צמח: לא מוסכם.

לאה נס: הוא שאל את חברי הכנסת.

יורי שטרן: מוסכם על ראש העיר ועל ראשי האופוזיציה, שמנכ"ל מרכז השלטון המקומי ייקח על עצמו תפקיד של מגשר, תפקיד שלא רבים מתנדבים לעשות אותו, והוא ינסה, יחד אתכם, לעבור את התהליך שבתוכו גם ראש העיר וגם אתם תבדקו אחת לאחת את הטענות והפניות והכל, כדי ליישר את הקו, כי במלחמה כולכם תפסידו – גם ראש העיר, גם אתם, וגם העיר.

יורי שטרן: גם בפוליטיקה, לא רק בשטח, זה יהיה הפסד לכל הצדדים.

יורי שטרן: לכן, יש לדעתנו פה – ושמעתם את חברי הכנסת ברוח דומה – יש לכולנו עניין משותף לשבת יחד.

יורי שטרן: אתם חדשים, ראש העיר הוא חדש בתפקידו, ואני חושב שכדאי להגיע לעמק השווה במקום להתעסק במלחמות לא פוסקות, שתוצאתן הפסד לכל הצדדים.

יורי שטרן: זו ההצעה.

יורי שטרן: אנחנו רוצים שלתהליך הזה יינתן חודש ימים.

קובי שלום: מאחר ופרק הזמן הכללי להארכה הוא 3 חודשים, הייתי מציע לתחם את הקבוצה הראשונה של הדיונים לפרק זמן קצר יותר, כי אם נצטרך לאחר מכן לעשות - -

יורי שטרן: כמה אתה מציע?

רוני בר-און: מחר בבוקר הולכים לגישור, ויש להם חודש, עד 26 לאוגוסט.

יורי שטרן: אם ניתן מעט מדי זמן נפסיד הכל.

יורי שטרן: אז חודש ימים, שמשרד הפנים יאפשר למועצת העיר להמשיך ולתפקד יחד עם ראש העיר ללא אישור התקציב.

יורי שטרן: יידחה מועד אישור התקציב בחודש ימים.

יורי שטרן: אנחנו נותנים את התקופה הזו כדי לנסות ולהגיע לסיכומים.

יורי שטרן: במקביל אני מבקש ממשרד הפנים, אם לא עשיתם את זה עד כה, לנסות להיכנס לטענות ולתביעות ולבדוק – אם ראש העיר חורג מהנוהל ומהחוק, אתם צריכים להזהיר אותו ולנסות להחזיר אותו למסלול, בטרם הדבר הזה יגיע לכדי פיצוץ.

לאה נס: אנחנו מסכימים.

יעקב צמח: שמי יעקב צמח.

יעקב צמח: לא באתי משום מקום.

יעקב צמח: אני משרת את הציבור 23 שנים.

יעקב צמח: בתוך המועצה התחלתי את תפקידי - - -

יורי שטרן: אדוני, זה לא וידוי אישי.

יורי שטרן: אני נותן לך זכות דיבור כדי שאתה תציע הצעה.

יעקב צמח: אני רוצה להגיד שבמקרה או לא במקרה אני עוסק גם בגישור בבני עי"ש.

יעקב צמח: יש שם מצב דומה של 6 נגד 3.

יעקב צמח: אני עוסק שם בגישור, יחד עם חברי, עורך הדין - - - אז אני לא נגדו.

יעקב צמח: ההפך, אני תמכתי בו.

יעקב צמח: מזה למעלה משבוע ימים ניסינו לעשות גישור מסוים.

יעקב צמח: אני העליתי הצעת החלטה במועצת העיר שתוקם ועדה שתבחן את התקציב ותביא את מסקנותיה לאישור המועצה.

יעקב צמח: הצעת ההחלטה שלי התקבלה פה אחד.

יורי שטרן: מצוין.

יורי שטרן: מי מפריע לך?

יעקב צמח: ראש העיר.

יעקב צמח: הוא מפריע לי.

יורי שטרן: אם יהיה גישור, ההצעה הזו תבוא גם לגישור.

יורי שטרן: יכול להיות שהיא תתקבל.

יורי שטרן: הצעתך ברורה, תודה.

איתי גרין: ברשות כבוד היושב ראש, אני מבקש 2 תיקונים להצעת ההחלטה המוסכמת של הוועדה: 1.

איתי גרין: שלגישור תצטרף הממונה החדשה על המחוז, גילה אורון - - -

רוני בר-און: המגשר יכול להביא את כל מי שהוא רוצה.

רוני בר-און: תגיד את זה בישיבת הגישור הראשונה.

רוני בר-און: זה לא מקובל להכתיב למגשר דברים.

רוני בר-און: בישיבה הראשונה אתה תפרוס את כל מה שאתה רוצה.

איתי גרין: הדבר הנוסף שאני מבקש – שוועדת הפנים תקרא לראש העיר לפעול על פי חוק.

איתי גרין: אי אפשר שחברי כנסת יתעלמו ממצגת שלמה.

רוני בר-און: --

דוד אזולאי: ההצעה לגישור יכולה להיות הצעה טובה, אבל אני רוצה שתזכור – אם אתה הולך על ההצעה הזו זה אומר שמחר יעמדו פה 30 רשויות מקומיות בתור, עם אותה בעיה.

דוד אזולאי: כאן השאלה – מה אנחנו רוצים לעשות.

דוד אזולאי: אתה יודע שההצעה בחוק ההסדרים היא בעייתית, והיא קיימת, ואנחנו לא יכולים להתעלם ממנה, גם אם נבקש עכשיו משר הפנים להקפיא את כל ההליכים של הפיזור.

דוד אזולאי: לא יעלה על הדעת מצב שאתה מפזר את המועצה, ומזמן לוועדה הקרואה או המועצה הממונה ואתה משאיר את ראש העיר או שניהם יחד.

דוד אזולאי: לא יעלה על הדעת המצב הזה.

דוד אזולאי: אני מציע, קודם כל, שנקיים דיון עקרוני על הנושא החשוב הזה, שצריך לשנות אותו, מפני שאחרת – אני כבר מכין הצעה לעוד 10-15 רשויות כאלה, מכל גווני הקשת הפוליטית.

יורי שטרן: יש לי הצעה – התאריך שקבע משרד הפנים הוא מיד מגיע.

יורי שטרן: פה אנחנו מבקשים ארכה.

דוד אזולאי: מה אתה עושה עם בית שאן?

דוד אזולאי: יש שם את אותה בעיה.

יורי שטרן: אני חושב שהנושא הוא נושא נכון מאד לדיון אצלנו.

יורי שטרן: נקיים אותו בצמוד לתאריך.

יורי שטרן: נראה כמה ערים תהיינה בקשיים.

יורי שטרן: כעת יש לך רשימה שבדרך, אבל יכול להיות שברוב המקומות הבעיות תיפתרנה, ואז נראה איך אנחנו אוכפים את זה, ונעשה את זה עם השר.

דוד אזולאי: אני חושש שצריך לצאת בקריאה למשרד הפנים להקפיא כרגע את ההליכים כלפי כולם.

דוד אזולאי: אני מתפלא על מרכז השלטון המקומי.

דוד אזולאי: אותם זה לא מעניין.

אופיר פינס-פז: אני חושב שההצעה היא הצעה טובה, כיוון שתמיד צריך לעשות מאמץ כדי למצוא את עמק השווה, על פני מהלך כוחני.

אופיר פינס-פז: אני מאמין בזה, ואני חושב שזו הצעה נכונה.

אופיר פינס-פז: זו לא בוררות, זה גישור.

אופיר פינס-פז: גישור – או שיצליח או לא.

אופיר פינס-פז: בוררות זה פסק.

אופיר פינס-פז: יחד עם זה, אני פונה אל נציג משרד הפנים – אני מוצא אותך תמיד במקום הבוס שלך.

אופיר פינס-פז: זה בעייתי בעיניי.

אופיר פינס-פז: יש אנשים שמנהלים את המשרד.

אופיר פינס-פז: זה השר, המנכ"ל.

אופיר פינס-פז: אני רוצה להעביר דרכך מסר לאנשים שמנהלים את המשרד: אני ראיתי את החוק הזה.

אופיר פינס-פז: אני לא יודע איך יצא החוק הזה תחת ידינו, כי אין דמוקרטיה מחולקת.

אופיר פינס-פז: או כולם נשארים, או כולם הולכים הביתה.

אופיר פינס-פז: אין דבר כזה .

אופיר פינס-פז: ראש עיר לא צריך לקבל פרס כי הוא לא יודע לנהל את העיר שלו.

אופיר פינס-פז: אין דבר כזה.

אופיר פינס-פז: כשלראש ממשלה אין רוב בכנסת – הוא הולך הביתה.

אופיר פינס-פז: אנחנו נתנו לראש עיריה הרבה מאד קרדיט כדי לנהל עיריה גם כשלא תמיד יש לו רוב, אבל גם זה לא דבר בלתי מוגבל.

אופיר פינס-פז: אם, בסופו של דבר, קורה מה שקורה - - -

יורי שטרן: אני מסכים שצריך לקיים על זה דיון.

יורי שטרן: בואו נתרכז עכשיו בעניין ההחלטה.

דב קהת: אני רוצה להצטרף לחברי הכנסת שהעלו כאן את הבעיה העקרונית - - -

יורי שטרן: אנחנו נקיים על זה דיון נפרד.

רוני בריזון: אני רוצה להצטרף קודם כל להחלטה שעומדת להתקבל כאן, אבל גם לדברים שאמר חבר הכנסת אופיר פינס, ואני רוצה לתלות את זה במשהו שאינו קשור ספציפית לנושא שלפנינו, אבל קשור לכך שתמיד מדברים על מועצה לעומתית.

רוני בריזון: במצב החוקי שנוצר, אדוני, יכול להיות ראש עיר לעומתי.

רוני בריזון: זאת אומרת, יכול להיות ראש עיר שמתנהג בצורה שאומרת : אני צפצף עליכם.

רוני בריזון: ני רוצה שבהצעת ההחלטה שלנו ייאמר במפורש שאם הדברים אינם מסתדרים בגישור, לא במקרה הספציפי הזה, אלא בכל מקרה – אזי ראש עיר - - -

יורי שטרן: על זה אני רוצה שנקיים דיון בנפרד.

רוני בריזון: - - -זו דעתי, כי אחרת ראש עיר לעומתי יכול להתפטר מהמועצה שלו.

איתן כבל: אני בעד ההחלטה, אני מסכים אתה.

יורי שטרן: אני מעלה את החלטת הסיכום להצבעה: מוסכם על ראש העיר, על האופוזיציה ועל משרד הפנים.

יורי שטרן: אנחנו מבקשים ממשרד הפנים לדחות בחודש ימים מינימום את ה- deadline לאישור התקציב.

יורי שטרן: אם תוך כדי כך יאושר התקציב- מה טוב, אך אנו מבקשים לדחות את ה – deadline בחודש ימים.

יורי שטרן: בחודש הימים ייעשה מאמץ כן להגיע לסיכום הוויכוח והמאמץ הזה יובל על ידי המגשר שפנינו אליו, דב קהת, מנכ"ל המרכז לשלטון מקומי, מנכ"ל משרד הפנים לשעבר.

יורי שטרן: המגשר, באמצע תקופה זו, כלומר- בערך בעוד שבועיים, יעדכן אותנו לגבי המתרחש, ייתן לנו את תמונת המצב, והוא זה שיחליט את מי לזמן ממשרד הפנים ומהגופים האחרים, וכן הלאה.

יורי שטרן: בדיקת הטענות השונות תתבצע כחלק נפרד מהמהלך.

יורי שטרן: במקביל, בלי לקבוע תאריך, אני מזמין את האנשים שהיו כאן היום והם אינם חברי ועדה, שנקיים דיון על עצם החקיקה הזו, על ההפרדה או אי ההפרדה.

יורי שטרן: תקופת הפגרה היא טובה לכך.

יורי שטרן: מי בעד אישור ההחלטה?

יורי שטרן: רוב.

יורי שטרן: מי נגד?

יורי שטרן: – אין, נמנעים- אין.

יורי שטרן: תודה לכם, הישיבה נעולה.